Iэл-Музэффар «Сэифуд-дин ГутIэжь»
(1259 – 1260)
«Iэл-Музэффар»-р цIэ лейщ, «текIуэныгъэ, ехъулIэныгъэ»  къикIыу аращ. «Сэифуддин»-ри уней цIэ лейщ, «диным и сэшхуэ» – жиIэу къокI. «ГутIэжь»-ращ и цIэ дыдэр; хьэрыпыбзэкIэ зэратхар «КъутIыз»щ, къызэрапсэлъыр Къу­тIыз, КъэтIэз.
ГутIэжьыр Айбэчхэ я блыгущIэту щытащ. Абы пащтыхьыгъуэр къыщылъысар езым и пэ ита Нурдин иужькIэщ. Ар, Нурдини, Нурдин и къуэшри, я анэри хьэпсым иридзэри, пащтыхьу теувауэ щытащ, абы и щхьэусыгъуэри зыри зэран къыхуэмыхъуу тэтэрхэм япэщIэувэнырт. Езым къызэрилъытэу щытамкIэ, тет пащтыхьыр ныбжьыщIэт икIи зауэ хуэIухуэщIэхэм хуэгъэсатэкъым. ГутIэжьыр пащтыхьу зэрытеувэу, тэтэрхэм зэрапэщIэувэн къару зэригъэпэщу щIидзащ.
Тэтэрыдзэм Хьэлэб къалэ къищтэри, зэтрикъутащ, адэкIэ зигъазэри, ДамасккIэ иунэтIащ. Ари къащтащ, къалэм и унафэщIыр щIэпхъуэжащ.
Дамаск дэт тэтэрыдзэм и пашэм ГутIэжьым лIыкIуэхэр къыхуигъэкIуат, зыкъитын хуейуэ зэрыт тхылъ иIыгъыу. ГутIэжьым лIыкIуэхэр иукIщ, и дзэпщхэр зэхуишэсри, къимыкIуэту зэрызэуэнум зыхуагъэхьэзырыну ягуригъэIуащ.  И дзэ зэгъэпэщар щIыгъуу,  Палестинэ щIыналъэм хыхьэ «Хьен Джалут», «Бисан» щIыпIэхэм деж щапэуври, тэтэрыдзэр Евфрат псыежэхым адэкIэ ихужащ. А текIуэныгъэмкIэ ГутIэжьым хьэрып щIыналъэри муслъымэнхэри тэтэр зэрыпхъуакIуэхэм ящихъумащ, езым и хэкури нэхъ ин ищIащ.
ГутIэжьым текIуэныгъэр къихьауэ Мысырым къызэригъэзэжу, дзэпщхэм ящыщ Бейбарс езым хуэдэ адрейхэр къигъэдаIуэщ, ГутIэжьыр пащтыхьыгъуэм традзри, езым а пIэр иубыдащ.
ГутIэжьыр пащтыхьу зэрытетар зы илъэс иримыкъущ.